มติกนง.คงดอกเบี้ยที่ 2%
กนง.มีมติ 5 ต่อ2เสียงคงดอกเบี้ยนโยบายไว้ที่ 2% มองเงินเฟ้อเสี่ยงต่ำหลุดเป้าหมายแต่ไม่ใช่ภาวะเงินฝืด สั่งจับตาเงินทุนเคลื่อนย้ายใกล้ชิด
28 ม.ค. 2558

กนง.มีมติ 5 ต่อ2เสียงคงดอกเบี้ยนโยบายไว้ที่ 2% มองเงินเฟ้อเสี่ยงต่ำหลุดเป้าหมายแต่ไม่ใช่ภาวะเงินฝืด สั่งจับตาเงินทุนเคลื่อนย้ายใกล้ชิด
นายเมธี สุภาพงษ์ เลขานุการ คณะกรรมการนโยบายการเงิน (กนง.) เปิดเผยว่า วันนี้ที่ประชุมกนง.ทั้ง 7 คน มีมติ 5 ต่อเสียง 2 เสียงให้คงดอกเบี้ยนโยบายไว้ที่ 2% ต่อปี โดยให้มีผลทันที เนื่องจากคณะกรรมการส่วนใหญ่มองว่านโยบายการเงินในปัจจุบันยังอยู่ในเกณฑ์ผ่อนปรนเพียงพอต่อการสนับสนุนการฟื้นตัวของเศรษฐกิจ และยังเห็นว่าในระยะข้างหน้าเศรษฐกิจไทยยังมีแนวโน้มฟื้นตัวได้ เนื่องจากราคาน้ำมันลดลงน่าจะช่วยเพิ่มอุปสงค์หรือกำลังซื้อในประเทศให้เข้มแข็งขึ้นได้ ซึ่งการคงดอกเบี้ยเอาไว้ที่ 2% ไม่ได้เพิ่มความเสี่ยงต่อเสถียรภาพการเงิน เป็นไปตามที่ตลาดการเงินคาดการณ์ไว้ก่อนหน้านี้
“กนง.ประเมินว่า อัตราเงินเฟ้อทั่วไปลดลงตามราคาพลังงาน มีความเสี่ยงที่จะทำให้เงินเฟ้อหลุดขอบล่างของเป้าหมาย แต่ไม่ถือเป็นภาวะเงินฝืด เพราะความต้องการซื้อในประเทศยังขยายตัวได้ และราคาสินค้าส่วนใหญ่ที่ไม่เกี่ยวข้องกับน้ำมันไม่ได้ปรับลดลง ทำให้อัตราเงินเฟ้อพื้นฐานยังทรงตัว และเงินเฟ้อทั่วไปยังมีแนวโน้มจะปรับสูงขึ้นในช่วงครึ่งหลังของปีนี้ ตามแนวโน้มราคาน้ำมันโลกที่ทยอยปรับตัวเข้าสู่สมดุล” นายเมธีกล่าว
อย่างไรก็ดี มีกนง. 2 ท่าน เสนอให้ลดดอกเบี้ย 0.25% เพื่อสนับการฟื้นตัวของเศรษฐกิจเพิ่มเติม ในช่วงที่ความเสี่ยงจากเศรษฐกิจและตลาดการเงินโลกมีแนวโน้มผันผวน
นายเมธี กล่าวว่า นอกจากนี้ ที่ประชุมกนง.ยังมีการพูดคุยและสั่งการให้ติดตามภาวะเงินทุนเคลื่อนย้ายไหลเข้าออกและตลาดการเงินอย่างใกล้ชิดมากขึ้น แต่ความเป็นห่วงของกนง.ไม่หวงมากเหมือนที่ตลาดกังวล โดยข้อมูลเบื้องต้นในเดือนม.ค.ปีนี้เฉพาะในส่วนของเงินทุนในตลาดหุ้นและตลาดพันธบัตรยังพบว่ามีบางช่วงไหลเข้าสุทธิ และบางช่วงไหลออกสุทธิ ส่วนค่าเงินบาทไม่ได้เคลื่อนไหวผิดปกติและไม่ได้แข็งค่าสุดในภูมิภาค แต่เฉพาะวันนี้เงินบาทอาจจะดูอ่อนค่าตามสกุลดอลลาร์สิงคโปร์บ้าง